text: Lærere og elever begejstrede over iPad
  13 maj 2011 kl. 10.55
  Som den første folkeskole i landet udleverer Fredericia-skole en iPad2 til eleverne.
  Det er Bredstrup-Pjedsted Fællesskole i Fredericia Kommune, der udleverer en iPad2 til alle elever på 5. og 6. årgang.
  Den skal erstatte deres fagbøger og noteshæfter.
  -Børn er i dag digitalt indfødte. De er dygtige til at finde kommunikationsformer og er ikke bange for at afprøve det sidste nye it. Vi skal lære dem, hvordan de bruger it til at kunne søge informationer, være kilde-kritiske og lave et ordentligt produkt. Man kan sige, at vi forsøger at smelte skolen sammen med børnenes fritidsliv, fortæller viceskoleleder og it-ansvarlig Søren Storm.
  - It er allerede nu en meget væsentlig del af elevernes hverdag, og det skal vi leve op til. Der er et hav af muligheder i at benytte digitale læremidler. Eleverne får mulighed for aktivt at eksperimentere i undervisningen og sætte deres eget præg på den. Det bliver sjovere at gå i skole og øger motivationen, siger skolechef i Fredericia Kommune, Claus Bülow.
  Både lærere og elever er begejstrede for at få den nye iPad.
  